Broj: 711-I-789-M-285/22-02-17

Zagreb, 27. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Predraga Štromara, zastupnika u Hrvatskom saboru**,za davanjem mišljenja Povjerenstva,na 173. sjednici održanoj dana 27. svibnja 2022.g. daje sljedeće

**MIŠLJENJE**

1. **Imajući u vidu da Predrag Štromar, zastupnik u Hrvatskom saboru, povodom članstva u Nadzornom odboru Hrvatske banke za obnovu i razvitak (u daljnjem tekstu: HBOR)** **nije obveznik ZSSI/21-a, na eventualni nastanak poslovnog odnosa između HBOR-a i trgovačkog društva SIGA d.o.o., u kojem njegova sestra ima 10% udjela u vlasništvu (temeljnom kapitalu), ne primjenjuje se ograničenje iz članka 21. ZSSI-a, te isti može nastati bez davanja uputa i odluke Povjerenstva iz navedenog članka Zakona.**
2. **Međutim, ukoliko će Nadzorni odbor HBOR-a biti nadležan na bilo koji način postupati te davati suglasnost povodom zahtjeva za izravnim kreditom od strane trgovačkog društva SIGA d.o.o., obveznik bi trebao navedenu okolnost povezanosti deklarirati svim članovima Nadzornog odbora te se izuzeti od postupanja.**

Obrazloženje

Zahtjev za davanjem mišljenja Povjerenstva podnio je obveznik Predrag Štromar, zastupnik u Hrvatskom saboru. U knjigama ulazne pošte Povjerenstva zahtjev je zaprimljen 24. svibnja 2022. pod poslovnim brojem 711-U-5497-M-285/22-01-1, povodom kojeg se vodi predmet broj M-285/22.

Člankom 3. stavkom 1. podstavkom 3. ZSSI/21-a propisano je da zastupnici u Hrvatskom saboru obveznici u smislu odredbi navedenog Zakona, stoga je Predrag Štromar povodom obnašanja dužnosti zastupnika u Hrvatskom saboru obveznik u smislu navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je njegova sestra …………………… suosnivačica trgovačkog društva SIGA d.o.o. iz Varaždina, zajedno s drugim suosnivačem ……………………….. Navodi da njegova sestra ima 10% udjela u navedenom trgovačkom društvu koji je stekla temeljem ugovora o prijenosu poslovnog udjela od 8. rujna 2021. te da je upis ove okolnosti u sudskom registru Trovačkog suda u Varaždinu proveden 14. rujna 2021. Ističe kako navedeni poslovni udio nije stekla od obveznika te da on nije na bilo koji način vlasnički ili upravljački povezan s istim subjektom.

Nadalje navodi da je isto trgovačko društvo podnijelo HBOR-u zahtjev za izravan kredit za poslovne subjekte prema mjeri kreditiranja Obrtna sredstva –Mjera Covid 19, o čemu je obavješten od strane svoje sestre.

Obveznik navodi da trgovačko društvo SIGA d.o.o. nije upisano u Registar poslovnih subjekata koji podliježu ograničenjima, koji vodi Povjerenstvo, ali da je u dvojbi može li podnošenje zahtjeva HBOR-u, u kojem je član Nadzornog odbora, od strane navedenog društva za njega predstavljati sukob interesa.

Obveznik navodi da o navedenom zahtjevu obavještava Povjerenstvo temeljem odredbe članka 21. stavka 1. ZSSI/21-a te ujedno citira odredbi članka 20. stavka 1. istog Zakona i traži mišljenje i davanje uputa Povjerenstva kako postupiti u ovoj situaciji u cilju izbjegavanja sukoba interesa.

Člankom 5. stavkom 1. točkom 3. ZSSI/21-a propisano je da su članovi obitelji obveznika njegovi braća i sestre.

Člankom 9. ZSSI/21-a propisano je da obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Sukladno članku 20. stavku 1. ZSSI/21-a, poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Prema članku 21. stavku 1. ZSSI/21-a, kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik je dužan o tome pravodobno obavijestiti Povjerenstvo.

Stavkom 2. navedenog članka Zakona propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s ovim Zakonom, dok je stavkom 5. propisano da Povjerenstvo posebnom odlukom, bez odgađanja, a najkasnije u roku od pet dana od dana dostave mišljenja iz stavka 2. ovoga članka, sukladno odredbama ovoga Zakona o postupku pred Povjerenstvom utvrđuje jesu li upute Povjerenstva provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Člankom 2. stavcima 1. i 2. Zakona o Hrvatskoj banci za obnovu i razvitak („Narodne novine“, broj 138/06. i 25/13.) propisano je da je HBOR razvojna i izvozna banka Republike Hrvatske te da je cilj HBOR-a poticanje razvitka hrvatskoga gospodarstva.

Člankom 17. stavkom 3. navedenog Zakona propisano je da Hrvatski sabor iz redova zastupnika u Nadzorni odbor HBOR-a imenuje tri stalna člana i njihove stalne zamjenike, dok je člankom 18. stavkom 1. istog Zakona propisano da Nadzorni odbor HBOR-a može zaključivanje određenih poslova ili vrste poslova uvjetovati svojom prethodnom suglasnošću.

U ovoj je situaciji trgovačko društvo SIGA d.o.o., u kojem sestra obveznika Predraga Štromara, zastupnika u Hrvatskom saboru, ima 10% udjela u vlasništvu kojeg nije stekla od njega, podnijelo zahtjev HBOR-u za kreditna sredstva u okviru Obrtna sredstva –Mjera Covid 19.

Obveznik Predrag Štromar ujedno je član Nadzornog odbora HBOR-a, u koji je imenovan iz redova zastupnika u Hrvatskome saboru.

S obzirom da Predrag Štromar povodom članstva u Nadzornom odboru HBOR-a nije obveznik ZSSI/21-a, već da su to temeljem odredbe članka 3. stavka 1. podstavka 41. ZSSI/21-a predsjednik i članovi Uprave HBOR-a, na predmetni poslovni odnos dodjele kredita ne odnosi se ograničenje iz članka 21. stavka 1. ZSSI-a, koje se primjenjuje ako se radi o nastanku poslovnog odnosa tijela javne vlasti u kojem obveznik obnaša dužnost i poslovnog subjekta u kojem član obitelji obveznika ima 5 % ili više udjela u vlasništvu.

Stoga trgovačkom društvu SIGA d.o.o. od strane HBOR-a može biti odobren kredit bez uputa Povjerenstva iz članka 21. stavka 2. ZSSI721-a, kao i posebne odluke kojom se utvrđuje da su provedene upute Povjerenstva iz članka 21. stavka 5. ZSSI/21-a.

Međutim, imajući u vidu da je obveznikovo članstvo u Nadzornom odboru HBOR-a povezano s obnašanjem dužnosti zastupnika u Hrvatskom saboru, kao i svrhu osnivanja HBOR-a, obavljanje navedene funkcije predstavlja obavljanje druge javne dužnosti izvan krug dužnosti navedenih u članku 3. ZSSI/21-a.

Obveznik se u njezinu obavljanju nalazi u situaciji potencijalnog sukoba interesa ako bi odlučivao o dodjeli kreditnih sredstava trgovačkom društvu kojem je suosnivač njegova sestra, jer ne može biti objektivan i nepristran kada odlučuje o zahtjevu poslovnog subjekta koji se s njim može smatrati interesno povezanim, što je obveznik pravodobno prepoznao te postavio upit u cilju pravilnog upravljanja istom.

Stoga ukoliko je Nadzorni odbor HBOR-a nadležan postupati te davati suglasnost povodom zahtjeva za izravnim kreditom od strane trgovačkog društva SIGA d.o.o., obveznik bi trebao navedenu okolnost povezanosti deklarirati svim članovima Nadzornog odbora te se izuzeti od glasanja i odlučivanja, čime se doprinosi jačanju povjerenja građana u tijela javne vlasti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Predrag Štromar, elektronička dostava
2. Objava na internetskoj stranici Povjerenstva
3. Pismohrana